Transnet kry hofbevel teen Baaise sloerstakers | Netwerk24
Deur Francois Williams 14 Julie 2019 16:05
Transnet het 'n dringende hofbevel gekry om die onwettige staking deur werkers by die Ngqura-houerkaai buite Port Elizabeth te stop.
Transnet se Ngqura-houerhawe buite Port Elizabeth. Foto: Verskaf
Die hofbevel wat by die Arbeidshof verkry is, beveel die werkers om ook hul prestasievlakke by die hawe te verbeter.
Werkers het twee weke gelede met 'n onwettige sloerstaking by die Ngqura-hawe begin, glo weens ontevredenheid oor bonusse en lone.
Dit het reeds grootskaalse ontwrigting vir die sitrus- en motorbedryf in die Oos-Kaap veroorsaak wat van die hawe afhanklik is vir uitvoer.
Die hofbevel deur die Arbeidshof in Port Elizabeth is aan alle werknemers by die Ngqura-houerkaai uitgereik.
Bedrywighede by die hawe is ook ontwrig weens kwaadwillige versteuring van radioseine, het Transnet Sondag in 'n verklaring gesê.
Nadat 11 werknemers verlede week geskors is, het die versteuring van die radioseine opgehou en het die bedryfsprestasie verbeter.
Volgens Transnet het bedryfsprestasie by die houerkaaie in Durban en Kaapstad ook verbeter.
Mohammed Mahomedy, waarnemende uitvoerende hoof van Transnet, het gesê hulle werk voluit om oplossings vir die krisis te vind. Dit sluit die prioritisering van dringende vragbesendings. "Ons verfyn ook ons gebeurlikheidsplanne om die impak op die ekonomie te beperk," het hy gesê.